
[bookmark: _Hlk134107656][bookmark: _Hlk158629144][bookmark: _Hlk134107696]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punktu ir Pirkimų ir koncesijų priežiūros vykdymo tvarkos aprašu, patvirtintu Tarnybos direktoriaus 2023 m. kovo 24 d. įsakymu Nr. 1S-44[footnoteRef:1], atliko Vilkaviškio rajono savivaldybės administracijos (toliau – Perkančioji organizacija) vykdyto viešojo pirkimo dalinį vertinimą. [1:  Suvestinė redakcija nuo 2026 m. liepos 1 d.] 


[bookmark: _Hlk157711040][bookmark: _Hlk187078099]I dalis. Bendra informacija

	Pirkimo* pavadinimas, numeris (jeigu skelbtas), pirkimo paskelbimo (kvietimo pateikti paraišką / pasiūlymą) data / sutarties pavadinimas, data, numeris
	„Keleivių vežimo reguliariais reisais vietinio (miesto ir priemiestinio) susisiekimo autobusų maršrutais paslaugos“ (2025 m. gegužės 2 d. skelbtas Centrinėje viešųjų pirkimų informacinėje sistemoje (toliau – CVP IS), Nr. 2443856 (toliau – Pirkimas).

	Pirkimo vykdymo / sutarties sudarymo teisinis pagrindas
	Įstatymas (redakcija: 2025 m. vasario 1 d. – 2025 m. rugsėjo 30 d.).


	Pirkimo rūšis pagal vertės ribas ir pirkimo būdas / pirkimo priemonės pavadinimas
	Tarptautinis pirkimas / atviras konkursas.

	Planuota pirkimo vertė (nenurodoma, jeigu pirkimas vertinamas iki vokų su pasiūlymais atplėšimo procedūros arba įpareigojama nutraukti pirkimą ir vertė nenurodyta pirkimo dokumentuose) / sutarties kaina Eur be PVM
	_



	[bookmark: _Hlk157711522]Tiekėjo / koncesininko, su kuriuo sudaryta sutartis, pavadinimas, juridinio asmens kodas
	_

	Pirkimo / sutarties vertinimo apimtys / etapas

	Dalinis Pirkimo vertinimas dėl laimėjusio pasiūlymo atitikties techninės specifikacijos reikalavimams / iki sutarties sudarymo.

	Jei pirkimas finansuojamas Europos Sąjungos lėšomis – projekto pavadinimas, projektą administruojanti institucija
	–

	Jei dėl pirkimo / sutarties vyksta teismo procesas arba ginčas nagrinėjamas ikiteisminės institucijos, nurodyti ieškinio (skundo) dalyką, bylos šalių pavadinimus, ar taikomos laikinosios apsaugos priemonės, nagrinėjimo stadiją:
UAB „Bondrida“ kreipėsi į teismą su ieškiniu, prašydama pripažinti Perkančiosios organizacijos Pirkimo sąlygas neteisėtomis: 1) viešojo pirkimo sąlygų 2.1 punktą, kuriame numatyta: „Perkančioji organizacija ilgalaikėje tvarumo perspektyvoje numato įsigyti 1 miesto ir 21 priemiestinio maršruto susisiekimo elektra varomais autobusais paslaugą su paslaugos teikimui būtinomis priemonėmis (įkrovimo stotelių, popierinės ir elektroninės bilietų sistemos, dalinio keleivių informavimo, stebėjimo sistemos įdiegimą), kurios šiuo pirkimu nebus įsigyjamos Perkančiosios organizacijos nuosavybėn. Paslaugos detalizuojamos ir reikalavimai pirkimo objektui nustatyti specialiųjų pirkimo sąlygų 2 priede „Techninė specifikacija“; 2) viešojo pirkimo sąlygų 2.8.1 punktą, kuriame numatoma, kad galimas maksimalus su pratęsimais paslaugų teikimo terminas – 10 metų; 3) viešojo pirkimo sąlygų 7 priede „Pasiūlymų vertinimo kriterijai ir sąlygos“ nustatytus ekonomiškai naudingiausio pasiūlymo vertinimo kriterijus, kurie nesusiję su kaina: (i) antras kriterijus – Transporto priemonių II etapui pristatymo terminas dienomis (T1), (ii) trečias kriterijus – Keleivių informavimo sistemos, e-bilieto ir el. apskaitos teikimo pradžios terminas dienomis nuo sutarties įsigaliojimo (T2); 4) viešojo pirkimo sąlygų 2 priedo „Techninė specifikacija“ 12 punktą, kuriame numatoma, kad II etapo metu tiekėjas paslaugas turės teikti tik elektra varomais autobusais.
Kauno apygardos teismo 2025 m. rugsėjo 11 d. sprendimas civilinėje byloje Nr. e2-1073-555/2025: „Ieškovės uždarosios akcinės bendrovės „Bondrida“ ieškinį atmesti.
.<...> panaikinti Kauno apygardos teismo 2025 m. birželio 5 d. nutartimi ieškovės uždarosios akcinės bendrovės „Bondrida“ ieškinio reikalavimų vykdymui užtikrinti taikytas laikinąsias apsaugos priemones – atsakovės Vilkaviškio rajono savivaldybės administracijos, juridinio asmens kodas (duomenys neskelbtini), viešojo pirkimo „Keleivių vežimo reguliariais reisais vietinio (miesto ir priemiestinio) susisiekimo autobusų maršrutais paslaugos“ procedūrų sustabdymą (pirkimo ID (duomenys neskelbtini)) ir draudimą atsakovei Vilkaviškio rajono savivaldybės administracijai sudaryti viešojo pirkimo „Keleivių vežimo reguliariais reisais vietinio (miesto ir priemiestinio) susisiekimo autobusų maršrutais paslaugos“ sutartį.“
Uždaroji akcinė bendrovė „Bondrida“ pateikė apeliacinį skundą dėl Kauno apygardos teismo 2025 m. rugsėjo 11 d. sprendimo civilinėje byloje Nr. e2-1073-555/2025.
Lietuvos apeliacinio teismo 2025 m. lapkričio 27 d. nutartis civilinėje byloje Nr. e2A-496-934/2025: „Kauno apygardos teismo 2025 m. rugsėjo 11 d. sprendimą palikti nepakeistą.”[footnoteRef:2] [2:  Tarnyba 2026-07-17 raštu Nr. 4S-1005 pateikė Perkančiajai organizacijai išvados projektą dėl galimybės pateikti papildomus paaiškinimus. Atsakydama į Tarnybos pateiktą išvados projektą, 2026-07-24 rašte Nr. 33 (2.27.)SD-1259 Perkančioji organizacija paprašė paaiškinti, ar siūlydama nutraukti Pirkimą Tarnybą įvertino, kad teismai jau išnagrinėjo Pirkimą ir pažeidimų nenustatė. Tarnyba atkreipia Perkančiosios organizacijos dėmesį, jog teisminių ginčų dalykas nėra susijęs su Tarnybos vertinimo dalyku.] 




*viešasis pirkimas / pirkimas, atliekamas gynybos ir saugumo srityje / pirkimas, atliekamas vandentvarkos, energetikos, transporto ar pašto paslaugų srities perkančiųjų subjektų / įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimas / Lietuvos Respublikos viešųjų pirkimų įstatymo 6 straipsnio 2 punkte ar Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 16 straipsnio 2 punkte nurodytas pirkimas / koncesija.

II dalis. Vertinimo apimtyje nustatyti pažeidimai

	1.
	Įstatymo 17 straipsnio 1 dalis[footnoteRef:3], 45 straipsnio 1 dalies 1 punktas[footnoteRef:4] [3:  „Perkančioji organizacija užtikrina, kad vykdant pirkimą būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų.“]  [4:  „Perkančioji organizacija, vadovaudamasi šio įstatymo 55, 56 ir 57 straipsnių nuostatomis, laimėjusį nustato ekonomiškai naudingiausią pasiūlymą, jeigu tenkinamos visos šios sąlygos:
1) pasiūlymas atitinka skelbime apie pirkimą, kvietime patvirtinti susidomėjimą ir pirkimo dokumentuose nustatytus reikalavimus, sąlygas ir kriterijus, atsižvelgiant ir į šio įstatymo 43 straipsnio, jeigu jis taikomas, nuostatas; <...>“.] 


	Tarnyba vertinimo metu kreipėsi į Perkančiąją organizaciją, prašydama[footnoteRef:5] pateikti su Pirkimu bei jo vykdymu susijusią informaciją. Iš Perkančiosios organizacijos pateiktų dokumentų[footnoteRef:6] nustatyta, kad, vadovaudamasi patvirtintais[footnoteRef:7] Pirkimo dokumentais, Pirkimą vykdė Pirkimo komisija[footnoteRef:8]. Perkančioji organizacija gavo keturių tiekėjų pasiūlymus. Sprendimą[footnoteRef:9] pripažinti, jog tiekėjo UAB „Kautra“ (toliau – Tiekėjas) pateiktas pasiūlymas atitinka Pirkimo dokumentuose nustatytus reikalavimus, priėmė Pirkimo komisija. Pirkimo komisijos sprendimu[footnoteRef:10] Tiekėjo pasiūlymas taip pat nustatytas Pirkimo laimėtoju. [5:  Tarnybos 2026 m. gegužės 27 d. raštas Nr. 4S-755.]  [6:  Perkančiosios organizacijos 2026-06-01 raštas Nr. (33) (2.27.) SD-915 su priedais.]  [7:  2025 m. balandžio 28 d. protokolas Nr. VPK. E-55.]  [8:  Vilkaviškio rajono savivaldybės administracijos direktoriaus 2025 m. balandžio 24 d. įsakymas Nr. B-ĮV-288 „Dėl Viešojo pirkimo komisijos sudarymo“.]  [9:  2026 m. kovo 17 d. protokolas Nr. VPK.E-22.]  [10:  2026 m. balandžio 14 d. protokolas Nr. VPK. E-(registracijos numeris nenurodytas).] 

Tarnyba, įvertinusi Tiekėjo pasiūlymą ir jame esančius dokumentus[footnoteRef:11], kuriais grindžiama jo pasiūlymo atitiktis Pirkimo techninės specifikacijos 10 punkto[footnoteRef:12] bei 43 punkto[footnoteRef:13] 2 lentelės 1.3 papunkčio[footnoteRef:14] reikalavimams, nustatė, kad Tiekėjo pateikti dokumentai neįrodo, jog siūlomos transporto priemonės yra žemagrindės ir turi žemagrindę dalį tarp ašių. Gavusi Perkančiosios organizacijos atsakymą[footnoteRef:15] į Tarnybos pateiktos išvados projektą ir vertindama jos pateiktus argumentus dėl II etapo reikalavimų, Tarnyba papildomai nustatė, kad Tiekėjo pasiūlyti III ir B klasės autobusai neatitinka reikalavimų dėl keleiviams įrengtų stovimų ir sėdimų vietų, pagal Jungtinių Tautų Europos ekonominės komisijos taisyklės Nr. 107 „Vienodos nuostatos dėl M2 arba M3 kategorijos transporto priemonių patvirtinimo, atsižvelgiant į jų bendrą konstrukciją“ (toliau – Taisyklė) pateiktas transporto priemonių klasių[footnoteRef:16] apibrėžtis, kadangi šių klasių autobusai yra pritaikyti tik sėdintiems keleiviams vežti. Be to, Tarnyba nustatė, kad į Perkančiajai organizacijai priimtinų kėbulo kodų sąrašą įtraukdama CA kėbulo kodą, Perkančioji organizacija patikslino tik Pirkimo dokumentų 2.1 priedo „Techniniai reikalavimai I etapo paslaugų teikimui skirtiems autobusams“ (toliau – Pirkimo dokumentų 2.1 priedas) 1.3 punktą[footnoteRef:17], tačiau paliko galioti pirmiau minėtų Pirkimo techninės specifikacijos sąlygų reikalavimus. Nepatikslinusi Pirkimo techninės specifikacijos sąlygos dėl CA kėbulo kodo priimtinumo, Perkančioji organizacija negalėtų vadovautis Paslaugų pirkimo – pardavimo sutarties projekto bendrųjų sąlygų 1.3.1 papunktyje[footnoteRef:18] aptarta sutartį sudarančių dokumentų viršenybe, nes Pirkimo techninės specifikacijos sąlygose CA kėbulo kodas nėra nurodytas kaip tinkamas ir priimtinas. Tai suponavo Pirkimo dokumentų sąlygų neaiškumą. [11:  Tiekėjo Deklaraciją dėl atitikties techninei specifikacijai, transporto priemonių registracijos liudijimo kopijas, transporto priemonių atitikties sertifikatų kopijas, I etapo autobusų detalizacijos lentelę.]  [12:  „ <...> Minėtu laikotarpiu visus maršrutus turi aptarnauti 12 vienetų M2/M3 CE ir (arba) CV ir (arba) CU ir (arba) CW (tiekėjo nuožiūra, laikantis pirkimo sąlygose įtvirtintų reikalavimų) klasės miesto ar priemiestinio tipo žemagrindžių autobusų su žemagrinde dalimi tarp ašių įskaitant rezervą. <...> 6 vienetai M3 CE ir (arba) CV ir (arba) CU ir (arba) CW (tiekėjo nuožiūra, laikantis pirkimo sąlygose įtvirtintų reikalavimų) miesto ar priemiestinio tipo žemagrindžių autobusų su žemagrinde dalimi tarp ašių įskaitant rezervą. <...>“.]  [13:  „Reikalavimai I etapo paslaugų teikimui skirtiems autobusams, kurių atitikimas bus vertinamas pasiūlymų pateikimo metu (Specialiųjų pirkimo sąlygų 6.1.2 punktas ir 2.1 priedas), numatyti šios Techninės specifikacijos 2 lentelėje: <...>“.]  [14:  „12 vienetų M2/M3 CE ir (arba) CV ir (arba) CU ir (arba) CW (tiekėjo nuožiūra, laikantis pirkimo sąlygose įtvirtintų reikalavimų) klasės miesto ar priemiestinio tipo žemagrindžių autobusų su žemagrinde dalimi tarp ašių (įskaitant 1 vnt. rezervui). <...> 6 vienetai M3 CE ir (arba) CV ir (arba) CU ir (arba) CW (tiekėjo nuožiūra, laikantis pirkimo sąlygose įtvirtintų reikalavimų) klasės miesto ar priemiestinio tipo žemagrindžių autobusų su žemagrinde dalimi tarp ašių (įskaitant 1 vnt. rezervui). <...>“.]  [15:  Perkančiosios organizacijos 2026-07-24 raštas Nr. (33) (2.27.)SD-1259.]  [16:  „<...>. 2.1.1.3. „III klasė“: transporto priemonės, skirtos vien tik sėdintiems keleiviams vežti. <...> 2.1.2.2. „B klasė“: transporto priemonės, nepritaikytos vežti stovinčius keleivius; šios klasės transporto priemonėse nėra sąlygų vežti stovinčius keleivius.“.]  [17:  „12 vienetų M2/M3 CA ir (arba) CE  ir (arba) CV ir (arba) CU ir (arba) CW (tiekėjo nuožiūra, laikantis pirkimo sąlygose įtvirtintų reikalavimų) klasės miesto ar priemiestinio tipo žemagrindžių autobusų su žemagrinde dalimi tarp ašių (įskaitant 1 vnt. rezervui). Bendras įrengtų sėdimų ir stovimų vietų skaičius ne mažiau 22 vietų (be vairuotojo vietos) ir 1 vieta pritaikyta neįgaliesiems. <...>.
6 vienetai M3 CA ir (arba) CE ir (arba) CV ir (arba) CU ir (arba) CW (tiekėjo nuožiūra, laikantis pirkimo sąlygose įtvirtintų reikalavimų) klasės miesto ar priemiestinio tipo žemagrindžių autobusų su žemagrinde dalimi tarp ašių (įskaitant 1 vnt. rezervui). Bendras įrengtų sėdimų ir stovimų vietų skaičius ne mažiau 54 vietų (be vairuotojo vietos) ir 1 vieta pritaikyta neįgaliesiems.<...>.“.]  [18:  „Sutartį sudarantys dokumentai turi būti suprantami kaip papildantys vienas kitą. Bet kokio Sutarties dokumentų sąlygų neatitikimo ar neaiškumo atveju, toks neatitikimas ar neaiškumas pašalinamas dokumentus aiškinant tokia eilės tvarka:
1.3.1.1. Techninė specifikacija;
1.3.1.2. Specialiosios sąlygos;
1.3.1.3. Bendrosios sąlygos;
1.3.1.4. Pirkimo dokumentai (išskyrus techninę specifikaciją);
1.3.1.5. Pasiūlymas;
1.3.1.6. Kiti Specialiosiose sąlygose išvardinti priedai.“.] 

Tiekėjo pasiūlytos transporto priemonės:
	Eil. Nr. 
	Markė, modelis
	Kiekis
	Tiekėjo pasiūlyme nustatyti trūkumai *

	1.
	„Mercedes -Benz Sprinter Altas“
	4
	Tarnybos vertinimu, Tiekėjo pateikti dokumentai neįrodė, kad siūlomos transporto priemonės atitinka Pirkimo techninės specifikacijos bei Pirkimo dokumentų 2.1 priedo sąlygas dėl transporto priemonių žemagrindiškumo ir žemagrindės dalies tarp ašių.
Be to, Tiekėjo pateiktame transporto priemonių sertifikate (toliau – Sertifikatas) nurodyta, kad jo siūlomų transporto priemonių kėbulo kodas yra CA, o transporto priemonės priskirtos B klasei todėl jos neatitinka Perkančiajai organizacijai priimtinų kėbulo kodų bei reikalavimo dėl stovimų ir sėdimų keleivių vietų, nustatytų Pirkimo techninės specifikacijos sąlygose.

	2.
	„Volkswagen Crafter Altas“
	2
	Tarnybos vertinimu, Tiekėjo pateikti dokumentai neįrodė, kad siūlomos transporto priemonės atitinka Pirkimo techninės specifikacijos bei Pirkimo dokumentų 2.1 priedo sąlygas dėl transporto priemonių žemagrindiškumo ir žemagrindės dalies tarp ašių.
Be to, Tiekėjo pateiktame Sertifikate nurodyta, kad jo siūlomų transporto priemonių kėbulo kodas yra CA, todėl jis neatitinka Perkančiajai organizacijai priimtino kėbulo kodo, nustatyto Pirkimo techninės specifikacijos sąlygose.

	3.
	„Mercedes-Benz Sprinter Altas“
	6
	Tiekėjo pateiktame transporto priemonių sertifikate nurodyta, kad jo siūlomų transporto priemonių kėbulo kodas yra CE, kuris atitinka Pirkimo techninės specifikacijos bei Pirkimo dokumentų 2.1 priedo sąlygose nustatytą priimtiną kėbulo tipą, tačiau, Tarnybos vertinimu, pateikti Tiekėjo dokumentai neįrodė, kad siūlomos transporto priemonės taip pat turi ir žemagrindę dalį tarp ašių.

	4.
	„Temsa MD 9LE“
	3
	Tiekėjo pateiktame transporto priemonių sertifikate nurodyta, kad jo siūlomų transporto priemonių kėbulo kodas yra CE, kuris atitinka Pirkimo techninės specifikacijos bei Pirkimo dokumentų 2.1 priedo sąlygose nustatytą priimtiną kėbulo tipą, tačiau, Tarnybos vertinimu, pateikti Tiekėjo dokumentai neįrodė, kad siūlomos transporto priemonės taip pat turi ir žemagrindę dalį tarp ašių.

	5.
	„Temsa HD13“
	3
	Tarnybos vertinimu, Tiekėjo pateikti dokumentai neįrodė, kad jo siūlomos transporto priemonės atitinka Pirkimo techninės specifikacijos bei Pirkimo dokumentų 2.1 priedo sąlygas dėl transporto priemonių žemagrindiškumo ir žemagrindės dalies tarp ašių.
Be to, Tiekėjo pateiktame Sertifikate nurodyta, kad jo siūlomų transporto priemonių kėbulo kodas yra CA, o transporto priemonės priskirtos III klasei todėl jos neatitinka Perkančiajai organizacijai priimtinų kėbulo kodų bei reikalavimo dėl stovimų ir sėdimų keleivių vietų, nustatytų Pirkimo techninės specifikacijos sąlygose.


*Tarnybos pagrindimas dėl pirmiau nustatytų trūkumų, pateiktas paskiau išdėstytoje informacijoje.
Pažymėtina, kad pirmiau minėtose Pirkimo techninės specifikacijos sąlygose, Perkančioji organizacija nustatė išimtį[footnoteRef:19], kuri, Perkančiosios organizacijos nuomone, leido tiekėjams siūlyti ir CA kėbulo tipo nežemagrindžius autobusus. Atsakydama į Tarnybos prašymą[footnoteRef:20] paaiškinti ir objektyviais duomenimis pagrįsti, kaip buvo tikrinama ir vertinama Tiekėjo pasiūlytų CA kėbulo tipo autobusų atitiktis techniniam reikalavimui, kad visi maršrutus aptarnaujantys autobusai turi būti žemagrindžiai ir su žemagrinde dalimi tarp ašių, Perkančioji organizacija nurodė ir patvirtino, kad: „CA kėbulo tipo autobusai nėra žemagrindžiai. Perkančioji organizacija tai žinojo ir 2025-12-31 sprendimu Nr. SD-VŠ-373 patikslino Pirkimo sąlygų specialiosios dalies 2.1 priedą, eksplicitiškai įtraukdama CA kėbulo kodą į leidžiamų kėbulo tipų sąrašą ir aiškiai nurodydama, kad ne mažiau kaip 50 proc. I etapo autobusų kiekio turi būti pritaikyti neįgaliesiems, o likusieji (t. y. iki 50 proc.) gali būti neįgaliesiems nepritaikyti ir nežemagrindžiai. <...> Taigi, CA kėbulo tipo autobusų atitiktis žemagrindžio autobuso reikalavimui nebuvo tikrinama ir neturėjo būti tikrinama, nes pagal patikslintas Pirkimo sąlygas iki 50 proc. I etapo autobusų galėjo būti nežemagrindžiai. Tiekėjas UAB „Kautra“ savo pasiūlyme nurodė 4 vnt. MB „Sprinter Altas“ (CA tipo) ir 2 vnt. „VW Crafter Altas“ (CA tipo) kaip nežemagrindžius autobusus, o 6 vnt. „MB Sprinter Altas“ – kaip CE tipo žemagrindžius autobusus, pritaikytus keleiviams su negalia. Analogiškai didelės talpos kategorijoje – 3 vnt. „Temsa HD 13“ buvo nurodyti kaip CA tipo, o 3 vnt. „Temsa MD 9 LE“ – kaip CE tipo, pritaikyti keleiviams su negalia. <...>“[footnoteRef:21]. [19:  „Ne mažiau 50 proc. šios talpos autobusų kiekio turi būti pritaikyti neįgaliesiems (turėti bent 1 vietą) <...>“.]  [20:  Tarnybos 2026 m. gegužės 27 d. raštas Nr. 4S-755.]  [21:  Iš Perkančiosios organizacijos 2026-06-01 rašto Nr. (33) (2.27.) SD-915.] 

Vertinant Perkančiosios organizacijos Tarnybai pateiktą atsakymą, nustatyta, kad Pirkimo dokumentuose keliamą reikalavimą dėl autobusų žemagrindiškumo, Perkančioji organizacija tapatina su reikalavimu, jog viešojo transporto priemonėse tam tikras vietų skaičius turi būti pritaikytas asmenims su negalia (judantiems neįgaliojo vežimėliu). Tokią Perkančiosios organizacijos poziciją patvirtina ir Tiekėjui CVP IS priemonėmis jos siųstas raštas[footnoteRef:22], kuriuo Perkančioji organizacija, be kita ko, siekė išsiaiškinti, ar Tiekėjo pasiūlyti maršrutus aptarnausiantys autobusai yra pritaikyti žmonėms su negalia (vežimėliu). [22:  Perkančiosios organizacijos 2026 m. vasario 20 d. raštas Nr. SD-VŠ-90.] 

Atkreiptinas dėmesys, kad žemagrindžio autobuso sąvoka įtvirtinta pirmiau minėtos Taisyklės 2.1.4 papunktyje[footnoteRef:23], kuriame nėra nurodyta, jog žemagrindžiai autobusai yra skirti ir pritaikyti, būtent, asmenims su negalia (judantiems neįgaliojo vežimėliu) vežti. Taisyklėje žėmagrindžio autobuso sąvoka, transporto priemonių pritaikymas riboto judumo keleiviams ir reikalavimai neįgaliojo vežimėlio naudotojui reglamentuojami atskirai, o prieinamumui yra skirtas Taisyklės 8 priedas. Paminėtina ir tai, kad asmuo su negalia[footnoteRef:24] yra teisinis statusas, nustatomas pagal Lietuvos Respublikos asmens su negalia teisių apsaugos pagrindų įstatymą[footnoteRef:25], o asmuo, turintis judėjimo sutrikimų, nebūtinai turi būti pripažintas asmeniu su negalia pagal pirmiau minėtame įstatyme nustatytą tvarką. [23:  „Žemagrindis autobusas“ yra I, II arba A klasės transporto priemonė, kurioje ne mažiau kaip 35 % ploto skirta stovintiems keleiviams (sujungtosiose transporto priemonėse – priekinėje dalyje, o dviaukštėse transporto priemonėse – apatiniame aukšte); toks plotas yra be laiptų ir iš jo galima prieiti bent prie vienerių įlipimo ir išlipimo durų.“]  [24:  „Asmuo su negalia – asmuo, kuriam šio įstatymo nustatyta tvarka nustatytas neįgalumo lygis arba 55 procentų ar mažesnis dalyvumo lygis.“]  [25:  Lietuvos Respublikos asmens su negalia teisių apsaugos pagrindų įstatymas, 1991 m. lapkričio 28 d. Nr. I-2044, suvestinė redakcija, galiojusi nuo 2024 m. sausio 1 d. iki 2025 m. gruodžio 23 d.] 

Perkančioji organizacija rašte[footnoteRef:26] nurodo, kad: „ <...> Jei autobusas žemagrindis, tai jis yra universalaus dizaino ir pritaikytas neįgaliesiems <...>“. Atkreiptinas dėmesys, kad pirmiau minėtos Taisyklės 2.1.4 papunktyje pateikta žemagrindžio autobuso sąvokos apibrėžtis, 2.21 papunktyje – riboto judumo keleivių[footnoteRef:27] ir 2.22 papunktyje – neįgaliųjų vežimėlio naudotojo[footnoteRef:28] sąvokų apibrėžtys taip pat nesuteikia pagrindo išvadai, kad reikalavimas dėl žemagrindžio autobuso yra lygiavertis (tapatus) dėl autobuso pritaikymo neįgaliųjų (asmenų su negalia) vežimui. Be to, Taisyklės 5.2 papunktyje nustatyta, kad: „I klasės transporto priemonės turi būti pritaikytos riboto judumo asmenims, įskaitant bent vieną neįgaliųjų vežimėlio naudotoją <...> pagal 8 priede išdėstytas technines nuostatas“. Paminėtina ir tai, kad Taisyklių 5.3 papunktyje nurodyta, jog kitoms transporto priemonių klasėms priskirtose transporto priemonėse sumontuoti įtaisai, skirti neįgaliųjų vežimėlio naudotojams, turi atitikti susijusius Taisyklių 8 priedo reikalavimus. Be to, Taisyklių 8 priede „Reikalavimai riboto judumo keleivių įsodinimui ir patekimui į transporto priemonę“, be kita ko, nustatyti skirtingi reikalavimai ir nusileidimo sistemai, kuri žemagrindėse ir kitose transporto priemonėse yra skirtinga. [26:  Iš Perkančiosios organizacijos 2026-07-24 rašto Nr. (33) (2.27.)SD-1259.]  [27:  „Riboto judumo keleiviai – visi keleiviai, kuriems sunku naudotis visuomeniniu transportu, pvz., neįgalieji (taip pat asmenys, turintys jutimų ar protinę negalią, neįgaliųjų vežimėlių naudotojai), asmenys, turintys galūnių negalią, žemaūgiai asmenys, asmenys su sunkiu bagažu, senyvo amžiaus asmenys, nėščiosios, asmenys su pirkinių vežimėliais ar su vaikais (įskaitant stumiamuose vežimėliuose sėdinčius vaikus).“]  [28:  „Neįgaliųjų vežimėlio naudotojas – asmuo, kuris dėl silpnumo arba neįgalumo naudojasi neįgaliųjų vežimėliu.“] 

Taigi, iš pirmiau aptarto matyti, kad transporto priemonės žemagrindiškumas ir jos pritaikymas asmenims su negalia nėra tapačios teisinės ar techninės kategorijos. Žemagrindiškumas apibūdina transporto priemonės konstrukciją: grindų lygį, laiptelių nebuvimą tam tikroje keleivių erdvės dalyje, prieigą prie durų ir faktinę žemagrindės dalies vietą. Tuo tarpu pritaikymas neįgaliesiems apima konkrečius prieinamumo būtent neįgaliajam asmeniui elementus, pavyzdžiui, vietą neįgaliojo vežimėlio naudotojui, įlipimo įtaisą, nusileidimo sistemą, ryšio įtaisus ar kitus neįgaliųjų keleivių prieinamumą užtikrinančius sprendinius. Aplinkybė, kad transporto priemonėje yra arba nėra vieta neįgaliojo vežimėlio naudotojui, savaime nepatvirtina, kad transporto priemonė yra žemagrindė ir turi žemagrindę dalį tarp ašių. Atitinkamai aplinkybė, kad transporto priemonė yra žemagrindė, savaime nepakeičia pareigos įrodyti konkrečių pritaikymo neįgaliesiems elementų buvimą, jeigu tokie elementai reikalaujami Pirkimo dokumentuose arba teisės aktuose. Dėl šios priežasties Perkančioji organizacija negalėjo žemagrindiškumo reikalavimo tapatinti su reikalavimu turėti tam tikra vietų skaičių, pritaikytą neįgaliesiems, ar su reikalavimu turėti vieną vietą neįgaliojo vežimėlio naudotojui, kadangi šie reikalavimai yra skirtingi ir turi būti vertinami atskirai.
Gavusi Tarnybos vertinimo išvados projektą, Perkančioji organizacija nurodė[footnoteRef:29], kad Pirkimo dokumentuose nustatytos išimties prasmė reiškė būtent tai, kad iki 50 proc. autobusų galėjo būti neįgaliesiems nepritaikyti, t. y. nežemagrindžiai CA kodu pažymėti autobusai, bei paprašė Tarnybos paaiškinti: „kokia buvo 50 proc. išimties prasmė ir paskirtis pradiniuose Pirkimo dokumentuose, jeigu visi autobusai turėjo būti tik CE / CV / CU / CW tipo? Jeigu ši išimtis nesuteikė galimybės siūlyti CA tipo (nežemagrindžių) autobusų <...>“. Atsižvelgiant į pirmiau išdėstytą, Tarnyba vertina, kad Pirkimo techninės specifikacijos sąlygose nustatyta išimtis pagal savo lingvistinę ir sisteminę prasmę yra susijusi su transporto priemonės pritaikymo neįgaliesiems mastu, o ne su transporto priemonės kėbulo kodu ar žemagrindiškumo reikalavimu. Pirkimo techninėje specifikacijoje kartu buvo nustatytas savarankiškas reikalavimas, kad maršrutus aptarnaujantys autobusai būtų miesto ar priemiestinio tipo žemagrindžiai autobusai su žemagrinde dalimi tarp ašių. Šis reikalavimas nebuvo panaikintas ar pakeistas vien tuo, kad Pirkimo dokumentų 2.1 priede buvo patikslintas priimtinų kėbulo kodų sąrašas, į jį papildomai įtraukiant CA kėbulo kodą, kuris nurodo, kad autobusas yra vienaaukštis, bet ne žemagrindis, kadangi ir iki atlikto Pirkimo dokumentų 2.1 priedo patikslinimo, Perkančiosios organizacijos nurodyti kėbulo kodai CU ir CW, kurie pagal Motorinių transporto priemonių ir jų priekabų kategorijų ir klasių pagal konstrukciją reikalavimų, patvirtintų Valstybinės kelių transporto inspekcijos prie Susisiekimo ministerijos viršininko 2008 m. gruodžio 2 d. įsakymu Nr. 2B-479 (toliau – Reikalavimai), nuostatas reiškia vienaaukštes transporto priemones[footnoteRef:30], įpareigojo tiekėjus siūlyti būtent žemagrindes transporto priemones su žemagrinde dalimi tarp ašių. Taigi, Pirkimo dokumentuose nustatyta išimtis negali būti aiškinama taip, kad iki 50 proc. autobusų galėjo būti nežemagrindžiai, kadangi ji galėjo būti siejama tik su pritaikymo neįgaliesiems elementais, jeigu toks aiškinimas neprieštarauja imperatyviems teisės aktų reikalavimams, tačiau negalėjo panaikinti savarankiško konstrukcinio reikalavimo dėl transporto priemonių žemagrindiškumo ir žemagrindės dalies tarp ašių. [29:  Iš Perkančiosios organizacijos 2026-07-24 rašto Nr. (33) (2.27.)SD-1259.]  [30:  „15.4.1. CU – vienaaukštis; <...> 15.5. B grupės mažasis autobusas – transporto priemonė, kurioje telpa ne daugiau kaip 22 keleiviai, neskaitant vairuotojo, suprojektuota tik sėdintiems keleiviams vežti; kėbulo kodas CW – vienaaukštis;“] 

Be to, papildomai pažymėtina, kad Pirkimo techninės specifikacijos 13 punkte[footnoteRef:31], aptariančiame II etapą, tarp galimų kėbulų kodų nurodyti CA ir CI kėbulo kodai taip pat neatitinka žemagrindžiams autobusams taikomų kėbulo kodų, kadangi minėti kėbulo kodai priskiriami vienaaukštėms transporto priemonėms. Tačiau II etape aiškiai nustatyta, kad visi autobusai turi būti žemagrindžiai ar turėti žemagrindę dalį tarp ašių. Ši Pirkimo dokumentų konstrukcija patvirtina, kad vien CA kėbulo kodo nurodymas Pirkimo dokumentuose savaime nėra ir negali būti laikomas leidimu siūlyti nežemagrindes transporto priemones. Taigi, analogiškai ir I etape CA kėbulo kodo įtraukimas į Pirkimo dokumentų 2.1 priedą galėjo būti vertinamas tik kaip Perkančiajai organizacijai priimtinų kėbulo kodų sąrašo papildymas, bet ne kaip aiškus ir nedviprasmiškas reikalavimo atsisakymas, kad siūlomos transporto priemonės būtų žemagrindės ir turėtų žemagrindę dalį tarp ašių. [31:  „ <...>. Visus maršrutus turi aptarnauti nauji, neeksploatuoti, elektra varomi, 12 vnt. įskaitant rezervą M2/M3 CE ir (arba) CV ir (arba) CA ir (arba) CI (tiekėjo nuožiūra, laikantis pirkimo sąlygose įtvirtintų reikalavimų) klasės miesto ar priemiestinio tipo, kurių bendras įrengtų sėdimų ir stovimų vietų skaičius ne mažiau 22 vietų (be vairuotojo vietos) ir 1 vieta pritaikyta neįgaliesiems ir 6 vnt. įskaitant rezervą M3 CE ir (arba) CV ir (arba) CA ir (arba) CI (tiekėjo nuožiūra, laikantis pirkimo sąlygose įtvirtintų reikalavimų) autobusų, kurių bendras įrengtų sėdimų ir stovimų vietų skaičius ne mažiau 54 vietų (be vairuotojo vietos) ir 1 vieta pritaikyta neįgaliesiems. Visi autobusai žemagrindžiai ar su žemagrinde dalimi tarp ašių (pusiau žemagrindžiai), miesto ar priemiestinio tipo. <...>.“] 

Tarnyba taip pat atkreipia Perkančiosios organizacijos dėmesį, kad Pirkimo techninėje specifikacijoje kaip priimtini nurodyti kėbulų kodai CV, CU, CW atitinka pirmiau minėtų Reikalavimų sąlygas, tačiau šiais kėbulo kodais pažymėti autobusai pagal Reikalavimų sąlygas priskiriami A bei B grupių mažiesiems autobusams ir pagal nacionalinę kodavimo sistemą negali būti priskirti miesto[footnoteRef:32] ar priemiestinio[footnoteRef:33] tipo autobusų grupei. Pagal Europos Sąjungos tipo patvirtinimo sistemoje naudojamus kodus, M2 arba M3 kategorijų transporto priemonių kėbulų kodai yra CA, CB, CC, CD, CE, CF, CG, CH, CI, CJ, CX, kurie nėra priskirti jokiai konkrečiai transporto priemonių klasei[footnoteRef:34]. Pagal minėtos Taisyklės reikalavimus, transporto priemonės skirstomos į penkias klases (I, II, III, A ir B), kuriose nurodomas atitinkamas stovimų ir sėdimų arba tik sėdimų keleivių vietų skaičius, bet ne transporto priemonės priklausymas „miesto ar priemiestiniam“ tipui. I grupei (miesto autobusams) pagal Reikalavimų sąlygas gali būti priskiriami tik CA ir CE kėbulo kodų autobusai, todėl šios grupės autobusams imperatyviai taikomas ir pirmiau minėtos Taisyklės 5.2 papunkčio reikalavimas dėl vietų neįgaliųjų vežimėlių naudotojams pritaikymo. Pirkimo dokumentuose paraleliai vartojant Lietuvoje ir Europos Sąjungos tipo patvirtinimo sistemoje naudojamus kėbulų kodus, Perkančioji organizacija turėjo pareigą aiškiai apibrėžti, pagal kurią kodavimo sistemą bus vertinama tiekėjų pasiūlymų atitiktis Pirkimo techninės specifikacijos reikalavimams. To nepadariusi, ji faktiškai sumaišė skirtingų kodavimų sistemas ir negalėjo tinkamai įvertinti pateiktų pasiūlymų atitikties Pirkimo dokumentuose nustatytiems reikalavimams. [32:  „15.1. I grupės transporto priemonės (miesto autobusai) – transporto priemonės, kuriose telpa daugiau kaip 22 keleiviai, neįskaitant vairuotojo; jose sukonstruota erdvė stovintiems keleiviams sudaro pakankamai geras sąlygas dažnam keleivių judėjimui; kėbulų kodai:
15.1.1. CA – vienaaukštis;
15.1.2. CB – dviaukštis;
15.1.3. CC – sujungtinis vienaaukštis;
15.1.4. CD – sujungtinis dviaukštis;
15.1.5. CE – žemagrindis vienaaukštis;
15.1.6. CF – žemagrindis dviaukštis;
15.1.7. CG – sujungtinis žemagrindis vienaaukštis;
15.1.8. CH – sujungtinis žemagrindis dviaukštis.“.]  [33:  „15.2. II grupės transporto priemonės (priemiestiniai autobusai) – transporto priemonės, kuriose telpa daugiau kaip 22 keleiviai, neįskaitant vairuotojo; jos sukonstruotos sėdintiems keleiviams vežti, tačiau jų konstrukcija leidžia praėjimuose ir (arba) plote, kuris ne didesnis kaip dvi suporintos sėdimos vietos, vežti stovinčius keleivius; kėbulų kodai:
15.2.1. CI – vienaaukštis;
15.2.2. CJ – dviaukštis;
15.2.3. CK – sujungtinis vienaaukštis;
15.2.4. CL – sujungtinis dviaukštis;
15.2.5. CM – žemagrindis vienaaukštis;
15.2.6. CN – žemagrindis dviaukštis;
15.2.7. CO – sujungtinis žemagrindis vienaaukštis;
15.2.8. CP – sujungtinis žemagrindis dviaukštis.“.]  [34:  2007 m. rugsėjo 5 d. Europos Parlamento ir Tarybos direktyvos 2007/46/EB nustatančios motorinių transporto priemonių jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindų (Pagrindų direktyva) C dalies 2 punktas (redakcija nuo 2014-01-01).] 

Įvertinusi Tiekėjo pateiktus transporto priemonių sertifikatus bei registracijos liudijimus, Tarnyba nustatė, kad jo siūlomų transporto priemonių tipai patvirtinti pagal Reikalavimų 41 punkte nurodytą Europos komisijos reglamentą[footnoteRef:35] ir atitinka Europos Sąjungoje nustatytus kėbulo kodus, t. y. CA ir CE kėbulų kodai yra priskiriami I, III, A ir B klasėms, todėl ne visi pasiūlyti autobusai atitinka Pirkimo techninės specifikacijos reikalavimą dėl miesto ar priemiestinio tipo, kadangi pirmiau minėtas tipas Taisyklės reikalavimuose apskritai nėra išskirtas. Taigi, jei Perkančioji organizacija vadovautųsi Reikalavimų sąlygomis, reikalavimą dėl transporto priemonių priklausymo Pirkimo techninėje specifikacijoje nurodytai grupei „miesto ar priemiestinio tipo“, atitiktų tik trys Tiekėjo pasiūlyti M3 kategorijos CE kėbulo kodo I klasės Temsa MD 9LE autobusai, kurių dokumentai, be kita ko, patvirtina ir jų pritaikymą neįgaliųjų vežimėlių naudotojams. Tačiau, kaip buvo minėta pirmiau, Tiekėjo pateikti dokumentai atitinka Europos Parlamento ir Tarybos direktyvos 2007/46/EB sąlygas, pagal kurias transporto priemonių kėbulo kodai nėra priskiriami atitinkamai klasei, tačiau šiuo atveju, Tiekėjo siūlomos transporto priemonės nei pagal Reikalavimų, nei pagal Europos Parlamento ir Tarybos direktyvos 2007/46/EB sąlygas neišpildo Perkančiosios organizacijos keliamo reikalavimo dėl sėdimų ir stovimų keleivių vietų, kadangi III ir B grupės (klasės) autobusai yra sukonstruoti (suprojektuoti) tik sėdintiems keleiviams vežti. [35:  „Motorinės transporto priemonės ir jų priekabos, kurioms tipo patvirtinimas buvo taikomas pagal 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL 2007 L 263, p. 1), ir kurių nauji tipai patvirtinti nuo 2012 m. spalio 29 d., koduojamos pagal 2011 m. liepos 14 d. Komisijos reglamentą (ES) Nr. 678/2011, kuriuo pakeičiamas Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus, II priedas ir iš dalies keičiami IV, IX ir XI priedai (Pagrindų direktyva) (OL 2011 L 185, p. 30).“] 

Be to, pažymėtina ir tai, kad pirmiau minėtose Pirkimo techninės specifikacijos sąlygose nustatyta, kad maršrutus aptarnausiantys autobusai turi būti ne tik žemagrindžiai, bet taip pat turėti žemagrindę dalį tarp ašių. Taigi, nustačiusi pirmiau minėtą reikalavimą, Pirkimo komisija turėjo vertinti ne tik siūlomų transporto priemonių kėbulų kodų atitiktį Pirkimo techninės specifikacijos sąlygose keliamiems reikalavimas, bet ir konkrečių siūlomų autobusų konstrukcinius duomenis, t. y. autobusų salonų planus, grindų aukščių schemas, ašių išdėstymą, žemagrindės zonos vietas ir pan. Tačiau, pagal Pirkimo dokumentus (Pirkimo dokumentų 2.1 priede pateiktą paaiškinimą[footnoteRef:36]), atitiktį Pirkimo techninės specifikacijos 43 punkto 2 lentelės 1.3, 1.4 ir 3.1. papunkčių reikalavimams, Tiekėjas turėjo teisę grįsti tiekėjo ir (arba) gamintojo deklaracijomis. [36:  „Jeigu transporto priemonės gamintojas ir arba tiekėjas neturi dokumento, patvirtinančio atitikimą keliamam reikalavimui, pateikiama laisvos formos transporto priemonės gamintojo arba tiekėjo deklaracija (ši sąlyga taikoma 1.3, 1.4 ir 3.1 p. reikalavimams)“.] 

Tarnyba atkreipia Perkančiosios organizacijos dėmesį, jog kasacinio teismo yra pripažinta, kad tokiu atveju, kai įsitikinti, ar dalyvio pasiūlymas iš tiesų atitinka pirkimo dokumentuose įtvirtintus reikalavimus, įmanoma tik remiantis pačiu pasiūlymu, kuriame atitiktis perkančiosios organizacijos reikalavimams formaliai deklaruota paties tiekėjo, tokio dokumento vertinimas įrodančiu, t. y., patvirtinančiu atitiktį techninės specifikacijos sąlygoms, prieštarauja Įstatyme nurodytiems pirkimų principams[footnoteRef:37]. Kasacinio teismo praktikoje taip pat nurodyta, kad perkančioji organizacija turi tikrinti, ar dokumentai pateikti, ar jie patvirtina pasiūlymo atitiktį techninės specifikacijos reikalavimams. Tiekėjui pasiūlyme ar atitinkamos formos pažymoje deklaravus pasiūlymo atitiktį techninės specifikacijos reikalavimui, perkančioji organizacija turi teisę papildomai aiškintis pateiktos deklaruojamos informacijos tikrumą[footnoteRef:38]. [37:  LAT 2011 m. lapkričio 24 d. nutartis civilinėje byloje Nr. 3K-3-458/2011.]  [38:  LAT 2022 m. kovo 21 d. nutartis civilinėje byloje Nr. e3K-3-28-381/2022] 

Įvertinusi Tiekėjo 2026 m. sausio 19 d. deklaracijos „Dėl atitikties techninei specifikacijai“ (toliau – Deklaracija) turinį[footnoteRef:39], Tarnyba nustatė, kad Tiekėjo Deklaracija yra bendro pobūdžio, joje nėra konkrečių duomenų, įrodančių atitiktį pirmiau minėtoms Pirkimo techninės specifikacijos sąlygoms. Be to, minėtoje Deklaracijoje nurodoma siūlomų transporto priemonių atitiktis Pirkimo techninės specifikacijos 2.1 priedui, tačiau, įvertinusi Pirkimo techninės specifikacijos turinį, Tarnyba nustatė, kad Perkančiosios organizacijos pateikta Pirkimo techninė specifikacija priedų neturi. [39:  „Šia deklaracija tiekėjas UAB „Kautra“ deklaruoja, kad Vilkaviškio rajono savivaldybės administracijos organizuojamam konkurse (CVP IS Nr. 2443856) siūlomos transporto priemonės atitinka visus I-ojo etapo autobusams keliamus techninius reikalavimus nurodytus techninės specifikacijos priede nr. 2.1.“] 

Pažymėtina ir tai, kad nors tam tikra dalis Tiekėjo siūlomų transporto priemonių, pagal pirmiau minėtus Reikalavimus yra CE[footnoteRef:40] kėbulo tipo, t. y. žemagrindės, tačiau nei Deklaracija, nei transporto priemonių registracijos liudijimai, nei Sertifikatai nepatvirtino Pirkimo techninės specifikacijos sąlygose keliamo reikalavimo, kad maršrutus aptarnausiantys žemagrindžiai autobusai turi ir žemagrindę dalį tarp ašių. Įvertinusi CVP IS patalpintą informaciją Tarnyba nustatė, kad papildomų dokumentų, įrodančių, kad siūlomų transporto priemonių žemagrindė dalis yra būtent tarp ašių, Pirkimo komisija neprašė, o iš Tiekėjo pateiktų dokumentų ji negalėjo įsitikinti, kad siūlomos transporto priemonės atitinka Pirkimo techninės specifikacijos sąlygose nustatytą reikalavimą. Iš Tiekėjo pateiktų dokumentų visumos, Perkančioji organizacija niekaip negalėjo įsitikinti, kad siūlomos transporto priemonės atitinka visus minėtose Pirkimo techninės specifikacijos sąlygose keliamus reikalavimus, ir, nors turėjo galimybę papildomai aiškintis Deklaracijoje pateiktos informacijos tikrumą, tačiau šia galimybe Perkančioji organizacija nepasinaudojo ir Pirkimo laimėtoju pripažino Tiekėją, kurio pasiūlyti autobusai neatitiko pirmiau minėtų Pirkimo techninės specifikacijos sąlygų. [40:  „15.1.5. CE – žemagrindis vienaaukštis“.] 

Pažymėtina, jog kasacinis teismas taip pat yra išaiškinęs, kad viešųjų pirkimų pagrindinių principų reikalavimų neatitiktų situacija, kai perkančioji organizacija pripažintų pasiūlymą tinkamu, jei įvertinus skirtingus prie tiekėjo pasiūlymo pridėtus dokumentus, negalima padaryti vienareikšmės išvados apie tiekėjo pasiūlymo tikrąjį turinį[footnoteRef:41]. Be to, kasacinis teismas yra išaiškinęs, kad tiekėjo siūloma prekė ar paslauga pagal savo savybes turi atitikti visus perkančiosios organizacijos jai keliamus techninio ir kitokio pobūdžio reikalavimus, tiekėjas turi pateikti perkančiajai organizacijai visus jos reikalaujamus tokias savybes patvirtinančius dokumentus (deklaracijas, garantijas ir kt.), kurie turi atitikti pirkimo dokumentuose nurodytus formos ir (ar) turinio reikalavimus, turi būti pasirašyti atitinkamų subjektų ir pan. Perkančioji organizacija, vertindama tiekėjų pateiktus pasiūlymus, turi griežtai laikytis savo pačių nustatytų kriterijų ir tiekėjų pasiūlymus turi vertinti išimtinai pagal viešojo pirkimo sąlygas[footnoteRef:42]. [41:  LAT 2021 m. gegužės 12 d. nutartis civilinėje byloje Nr. e3K-3-3-256-381/2021, 37 punktas.]  [42:  LAT 2018 m. rugsėjo 21 d. nutartis civilinėje byloje Nr. 3K-3-325-469/2018.] 

Paminėtina ir tai, jog vertindama Pirkimo dokumentus, Tarnyba taip pat nustatė, kad atitiktį Pirkimo dokumentų 2.1 priedo 1.5 ir 2.1 punktų reikalavimams, Tiekėjas pirmiausia grindė pačio Tiekėjo, o vėliau – gamintojų pateiktomis deklaracijomis, kurios, pagal Pirkimo dokumentų 2.1 priedo paaiškinimą[footnoteRef:43], negalėjo būti pripažintos Pirkimo dokumentų sąlygas atitinkančiais dokumentais. Atkreiptinas dėmesys, kad Pirkimo komisija, vertindama Tiekėjo pasiūlymą, 2026 m. vasario 20 d. protokole Nr. VPK.E-16[footnoteRef:44] nutarė bei Tiekėjui siųstame rašte[footnoteRef:45] nurodė, jog pateikta Tiekėjo deklaracija dėl Pirkimo dokumentų 2.1 priedo 1.5, 2.1 ir 3.2 punktų reikalavimų atitikties yra netinkamas dokumentas, kadangi Tiekėjas turėjo pateikti siūlomą reikšmę pagrindžiančius dokumentus. [43:  „Jeigu transporto priemonės gamintojas ir arba tiekėjas neturi dokumento, patvirtinančio atitikimą keliamam reikalavimui, pateikiama laisvos formos transporto priemonės gamintojo arba tiekėjo deklaracija (ši sąlyga taikoma 1.3, 1.4 ir 3.1 p. reikalavimams)“.]  [44:  „2.1 priede „Techninių reikalavimų I etapo paslaugų teikimui skirtiems autobusams“ nurodyta (paskutiniame lape), kad Jeigu transporto priemonės gamintojas ir arba tiekėjas neturi dokumento, patvirtinančio atitikimą keliamam reikalavimui, pateikiama laisvos formos transporto priemonės gamintojo arba tiekėjo deklaracija (ši sąlyga taikoma 1.3, 1.4 ir 3.1 p. reikalavimams). Vadinasi, dalyvis dėl 1.5, 2.1 ir 3.2 punktų reikalavimų turėjo pateikti siūlomą reikšmę pagrindžiančius dokumentus, kadangi Tiekėjo deklaracija yra netinkamas dokumentas. <...>“.]  [45:  2026 m. vasario 20 d. raštas Nr. SD-VŠ-90.] 

Kaip matyti CVP IS, 2026 m. vasario 25 d. (Pranešimo ID 551396) Tiekėjas pateikė patikslintus dokumentus ir atitiktį Pirkimo dokumentų 2.1 priedo 1.5 bei 2.1 punktų reikalavimams grindė gamintojų „Altas komercinis transportas“ ir „Temsa“ pateiktomis deklaracijomis. Pirkimo komisija, išnagrinėjusi Tiekėjo pateiktus paaiškinimus ir papildomus dokumentus, 2026 m. kovo 18 d. protokolu Nr. VPK.E-22 nustatė, kad Tiekėjo pasiūlymas atitinka Pirkimo sąlygose nustatytus reikalavimus.
Tarnyba, įvertinusi Tiekėjo pateiktus patikslintus dokumentus, nustatė, kad, vadovaujantis Pirkimo dokumentų 2.1 priedo paaiškinimu, Perkančioji organizacija negalėjo pripažinti, jog Tiekėjo pateiktos gamintojų deklaracijos yra tinkami ir priimtini dokumentai, kadangi Pirkimo dokumentų 2.1 priedo 1.5 ir 2.1 punktai gamintojų deklaracijomis negalėjo būti grindžiami. Atitiktį pirmiau minėtų punktų reikalavimams, Tiekėjas turėjo įrodyti konkrečiais dokumentais, t. y. siūlomą reikšmę pagrindžiančiais techniniais dokumentais. Tarnyba vertina, kad gamintojo „Altas komercinis transportas“ pateiktoje deklaracijoje išvardinti autobusų VIN kodai, neleido Perkančiajai organizacijai be papildomos patikros įsitikinti autobusų atitiktimi nustatytiems reikalavimams. Pažymėtina, kad pagal kasacinio teismo suformuotą praktiką[footnoteRef:46], gamintojų dokumentams nesuteikiamas absoliutumas ar prima facie galia, todėl perkančioji organizacija (o kilus ginčui – teismas) gamintojo dokumentus privalo vertinti visų turimų dokumentų (duomenų) kontekste. Be to, vertindama gamintojo „Altas komercinis transportas“ pateiktą deklaraciją, Tarnyba nustatė, kad joje nėra jokių objektyvių duomenų, įrodančių atitiktį Pirkimo dokumentų 2.1 priedo 1.5 ir 2.1 punkto reikalavimams, kadangi prie 2.1 punkto 1.5 punkto nurodyta „Turi“, prie 2.1 punkto – „Įrengta“. Nors Pirkimo dokumentų 2.1 priedo lentelėje reikalaujama pateikti konkrečią siūlomą reikšmę, tačiau joje nėra konkretaus išvardijimo, kokie priedai (gesintuvai, avariniai ženklai, pirmos pagalbos rinkiniai, ratų atsparos) faktiškai sumontuoti kiekviename autobuse, taip pat nėra techninio aprašymo, kokia konkrečiai kondicionavimo, vėdinimo ir šildymo sistema įrengta keleivių salone ir vairuotojo vietoje. Atsižvelgiant į tai, Tarnyba kreipėsi[footnoteRef:47] į Perkančiąją organizaciją, prašydama paaiškinti, kokie Tiekėjo pateikti duomenys įrodė, kad siūlomi autobusai atitinka Pirkimo dokumentų 2.1 priedo 1.5 ir 2.1 punktuose nustatytus reikalavimus. Atsakydama į Tarnybos pateiktą klausimą, Perkančioji organizacija pažymėjo[footnoteRef:48], kad: „<...> tiekėjas UAB „Kautra“ pateikė papildomus įrodymus ir paaiškinimus: autobusų gamintojų (platintojų) deklaracijas, kad atitinkami autobusai išpildo nuostatose įtvirtintus reikalavimus, bei fotofiksaciją, patvirtinančią, kad faktiškai reikalaujama įranga yra turima“. Tarnyba sprendžia, kad Tiekėjo pateiktos fotofiksacijos atitinka Pirkimo dokumentų 2.1 priedo 1.5 punkto reikalavimą ir įrodo, kad Tiekėjo siūlomos transporto priemonės turi reikalaujamus gesintuvus, avarinius ženklus, pirmos pagalbos rinkinius, ratų atsparas, tačiau gamintojo pateikta deklaracija neįrodo transporto priemonių atitikties Pirkimo dokumentų 2.1 priedo 2.1 punkto reikalavimams dėl kondicionavimo, vėdinimo ir šildymo sistemos įrengimo autobusų keleivių salone ir vairuotojo darbo vietoje. Taigi, Perkančioji organizacija negalėjo tinkamai įvertinti Tiekėjo siūlomų transporto priemonių atitikties pirmiau minėto punkto reikalavimams, kadangi Tiekėjo pateiktų dokumentų visuma neįrodė, kad jo siūlomos transporto priemonės atitinka Pirkimo dokumentų 2.1 priedo reikalavimus. Be to, priėmusi gamintojų deklaracijas, kurios pagal Pirkimo dokumentų 2.1 priede pateiktą paaiškinimą, negalėjo būti pripažintos tinkamais ir priimtinais dokumentais, Perkančioji organizacija nesilaikė savo pačios nustatytų Pirkimo sąlygų. [46:  LAT 2012 m. lapkričio 15 d. nutartis civilinėje byloje Nr. 3K-3-471/2012.]  [47:  Tarnybos 2026 m. gegužės 27 d. raštas Nr. 4S-755.]  [48:  Iš Perkančiosios organizacijos 2026-06-01 rašto Nr. (33) (2.27.) SD-915.] 

Tarnyba taip pat nustatė, kad dalis Tiekėjo pateiktų Pirkimo techninės specifikacijos sąlygų atitiktį įrodančių dokumentų, pateikti anglų kalba, t. y. nesilaikant Pirkimo sąlygų 6.3 punkte[footnoteRef:49] nustatyto reikalavimo. Tarnybai paprašius paaiškinti[footnoteRef:50], kaip anglų kalba pateikti transporto priemonių sertifikatai atitinka pirmiau minėtą Pirkimo sąlygą, Perkančioji organizacija atsakė, kad: „<...> Perkančioji organizacija, vertindama Tiekėjo pasiūlymą, vadovavosi proporcingumo principu, įtvirtintu VPĮ 17 straipsnio 2 dalyje. Reikalavimas pateikti oficialų standartizuoto ES dokumento vertimą į lietuvių kalbą būtų neproporcinga priemonė, atsižvelgiant į tai, kad: (i) COC sertifikatuose esanti informacija yra techninė ir skaitmeninė, jos turinys yra vienareikšmiškai suprantamas be vertimo; (ii) COC sertifikatų forma yra reglamentuota ES teisės aktais ir naudojama visose valstybėse narėse; (iii) vertimo reikalavimas didintų pasiūlymo parengimo kaštus tiekėjams, nesuteikdamas jokios papildomos informacinės vertės Perkančiajai organizacijai. <...>“[footnoteRef:51]. Tačiau, įvertinusi Perkančiosios organizacijos pateiktus protokolus, Tarnyba nustatė, kad dar iki vokų atplėšimo, 2025 m. gruodžio 17 d. protokolu Nr. VPK.E-182, Pirkimo komisija 4 klausimu nagrinėjo tiekėjo paklausimą dėl dokumentų kalbos ir prašymą leisti techninius dokumentus teikti ir anglų kalba. Perkančioji organizacija, pirmiau minėtu protokolu priėmė sprendimą, kad: „Kalba nebus keičiama, nes tokiu atveju dokumentų vertimo kaštai bus perkelti perkančiajai organizacijai.“ Taigi, ir šiuo atveju Perkančioji organizacija nesilaikė savo pačios nustatytų Pirkimo sąlygų, nes neprašė Tiekėjo, kad jis pateiktų minėtų dokumentų vertimą į lietuvių kalbą. Anglų kalba pateiktus Tiekėjo dokumentus Perkančioji organizacija priėmė kaip tinkamus bei nevertino, kad kiti Pirkimo dalyviai galimai darė dokumentų vertimus, kurie padidino jų pateiktų pasiūlymų kainą, o atsakydama į Tarnybos pateiktą klausimą, prieštaravo savo pačios CVP IS priemonėmis 2025 m. gruodžio 12 d. rašte Nr. SD-VŠ-359[footnoteRef:52] tiekėjams išviešintam atsakymui. Tokiu būdu Perkančioji organizacija pažeidė lygiateisiškumo principą. [49:  „<...> Jei kurie nors su pasiūlymu teikiami dokumentai parengti ne ta kalba, kuria reikalaujama, turi būti pateiktas tikslus vertimas į reikalaujamą kalbą. <...>”.]  [50:  Tarnybos 2026 m. gegužės 27 d. raštas Nr. 4S-755.]  [51:  Iš Perkančiosios organizacijos 2026 m. birželio 1 d. rašto Nr. (33) (2.27.) SD-915.]  [52:  „Kalba nebus keičiama, nes tokiu atveju dokumentų vertimo kaštai bus perkelti Perkančiajai organizacijai.“.] 

Tarnyba konstatuoja, kad Perkančioji organizacija neturėjo objektyvaus ir pakankamo pagrindo pripažinti Tiekėjo pasiūlymo atitinkančiu Pirkimo dokumentų reikalavimus, kadangi Pirkimo techninėje specifikacijoje keliami reikalavimai negalėjo būti išpildyti taip, kaip to reikalavo pati Perkančioji organizacija. Iš Tiekėjo pateiktų dokumentų visumos, nebuvo galima vienareikšmiškai nustatyti, kad visos jo siūlomos transporto priemonės atitinka Pirkimo techninės specifikacijos reikalavimus dėl leistinų kėbulo kodų, miesto ar priemiestinio tipo, sėdimų ir stovimų keleivių vietų bei žemagrindiškumo ir žemagrindės dalies tarp ašių, kadangi Pirkimo techninės specifikacijos sąlygos prieštaravo tarpusavyje ir bet kuris kitas pasiūlymą pateikęs tiekėjas negalėtų išpildyti jose keliamų reikalavimų. Perkančioji organizacija nepagrįstai CA kėbulo kodo transporto priemones pripažino tinkamomis, nors toks kodas tiek Reikalavimų, tiek Europos Parlamento ir Tarybos direktyvos 2007/46/EB sąlygose nurodytas kaip vienaaukštė transporto priemonė, todėl neatitinka reikalavimo dėl transporto priemonių žemagrindiškumo. Pirkimo dokumentuose nustatytą išimtį dėl autobusų nepritaikymo neįgaliesiems, Perkančioji organizacija nepagrįstai aiškino kaip leidimą tiekėjams siūlyti nežemagrindžius autobusus, kadangi išimtis negalėjo panaikinti savarankiško techninio reikalavimo, kad siūlomi autobusai būtų žemagrindžiai ir turėtų žemagrindę dalį tarp ašių. Transporto priemonės pritaikymas neįgaliesiems negali būti tapatinamas su transporto priemonės žemagrindiškumu ar kėbulo kodu, kadangi žemagrindiškumas yra transporto priemonės konstrukcinė savybė, o pritaikymas neįgaliesiems – atskiras įrangos prieinamumo reikalavimas. Kadangi CA, CI, CU bei CW kėbulo kodai patvirtina, kad transporto priemonės yra vienaaukštės, bet nepatvirtina jų žemagrindiškumo, minėtais kėbulo kodais pažymėtos transporto priemonės galėtų būti pripažintos tinkamomis tik tuo atveju, jeigu būtų pateikti objektyvūs techniniai duomenys, įrodantys, kad konkrečios siūlomos transporto priemonės faktiškai yra žemagrindės, tačiau tokių duomenų Tiekėjo pateiktuose dokumentuose nebuvo. Tiekėjo pateikti transporto priemonių sertifikatai patvirtino, kad septyni jo siūlomi autobusai neatitiko reikalavimo dėl sėdimų ir stovimų keleivių vietų. Priimdama deklaratyvius, konkrečių techninių duomenų nepagrindžiančius dokumentus, kurių Perkančioji organizacija negalėjo tinkamai įvertinti ir dėl netinkamai parengtų pirmiau minėtų Pirkimo techninės specifikacijos reikalavimų, nepareikalavusi papildomų objektyvių konstrukcinių duomenų dėl CE kodą turinčių transporto priemonių, Perkančioji organizacija nesilaikė savo pačios nustatytų Pirkimo sąlygų, neužtikrino skaidrumo ir lygiateisiškumo principų bei pažeidė Įstatymo 17 straipsnio 1 dalį ir 45 straipsnio 1 dalies 1 punktą.



[bookmark: _Hlk158105518]III dalis. Kiti nustatyti pažeidimai

	1. 
	Įstatymo 17 straipsnio 1 dalis[footnoteRef:53], 35 straipsnio 4 dalis[footnoteRef:54], 45 straipsnio 1 dalies 1 punktas[footnoteRef:55] [53:  „Perkančioji organizacija užtikrina, kad vykdant pirkimą būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų.“]  [54:  „Perkančioji organizacija pirkimo dokumentus rengia vadovaudamasi šio įstatymo nuostatomis. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia.“]  [55:  „Perkančioji organizacija, vadovaudamasi šio įstatymo 55, 56 ir 57 straipsnių nuostatomis, laimėjusį nustato ekonomiškai naudingiausią pasiūlymą, jeigu tenkinamos visos šios sąlygos:
1) pasiūlymas atitinka skelbime apie pirkimą, kvietime patvirtinti susidomėjimą ir pirkimo dokumentuose nustatytus reikalavimus, sąlygas ir kriterijus, atsižvelgiant ir į šio įstatymo 43 straipsnio, jeigu jis taikomas, nuostatas; <...>“] 


	Įvertinusi Pirkimo techninės specifikacijos 10 punkto, taip pat su juo sistemiškai susijusių Pirkimo techninės specifikacijos 43 punkto 2 lentelės 1.3 papunkčio ir Pirkimo dokumentų 2.1 priedo turinį, Tarnyba daro išvadą, kad Perkančioji organizacija minėtose sąlygose nustatė tarpusavyje nesuderintą, nepakankamai apibrėžtą ir pagal vienodus objektyvius kriterijus nuo pat Pirkimo paskelbimo visų jos elementų apimtimi neišpildomą reikalavimų visumą. Minėtas trūkumas kilo dėl Pirkimo sąlygų netinkamos konstrukcijos, kadangi vienoje sąlygoje buvo sujungti skirtingą teisinę ir techninę reikšmę turintys transporto priemonių klasių, kėbulo kodų, paskirties, keleivių vietų, žemagrindiškumo ir pritaikymo neįgaliesiems požymiai, tačiau nebuvo įvertinta, kaip ir ar apskritai šie požymiai siejasi tarpusavyje, pagal kurią klasifikavimo sistemą jie turi būti vertinami.
Pirma, Pirkimo sąlygose greta M2 ir M3 kategorijų transporto priemonių buvo nurodyti CE, CV, CU ir CW, o vėliau Pirkimo dokumentų 2.1 priedo 1.3 punkte – ir CA kėbulo kodai, kartu reikalaujant, kad autobusai būtų „miesto ar priemiestinio tipo“, tačiau Perkančioji organizacija nenurodė, ar minėtus kėbulo kodus taikė pagal nacionalinę transporto priemonių klasifikavimo sistemą, kurioje tam tikri kėbulo kodai siejami su konkrečiomis transporto priemonių grupėmis ir konstrukcinėmis savybėmis, ar pagal Europos Sąjungos tipo patvirtinimo sistemą, kurioje kėbulo kodas savaime nenustato transporto priemonės priskyrimo I, II, III, A ar B klasei. Taigi, priklausomai nuo pasirinktos vertinimo sistemos, pats kėbulo kodas galėjo turėti skirtingą vertinamąją reikšmę, todėl tiekėjai iš anksto negalėjo objektyviai nustatyti, kokios klasifikacijos bus laikomasi vertinant jų pateiktus pasiūlymus, o Pirkimo komisija neturėjo vienareikšmio ir visiems tiekėjams vienodai taikytino vertinimo standarto.
Antra, Pirkimo sąlygomis buvo reikalaujama ne bet kokių nurodytus kėbulo kodus turinčių transporto priemonių, bet miesto arba priemiestinio tipo autobusų, kurie būtų ir sėdimų ir stovimų keleivių vietų. Šis reikalavimas objektyviai nesuderinamas su galimybe siūlyti III arba B klasės autobusus, kadangi pagal pirmiau minėtą Taisyklę III klasės transporto priemonės skirtos tik sėdintiems keleiviams, o B klasės – nepritaikytos stovintiems keleiviams vežti. Taigi, pirmiau minėtų klasių autobusai negalėjo išpildyti Pirkimo dokumentų sąlygos dėl bendro sėdimų ir stovimų vietų skaičiaus vien todėl, kad šių klasių transporto priemonėse stovimų vietų pagal jos konstrukcinę paskirtį neturi būti.
Trečia, Pirkimo techninės specifikacijos 10 punkte ir kituose susijusiose nuostatose buvo nustatytas savarankiškas kumuliatyvus reikalavimas, kad autobusai būtų ne tik miesto ar priemiestinio tipo, bet ir žemagrindžiai bei turintys žemagrindę dalį tarp ašių. Pažymėtina, kad vien kėbulo kodas, išskyrus atvejus, kai konkrečioje taikomoje klasifikacijoje jis tiesiogiai reiškia žemagrindę konstrukciją, nepatvirtina nei faktinio grindų aukščio, nei laiptelių nebuvimo nustatytoje keleivių erdvės dalyje, nei žemagrindės zonos vietos būtent tarp ašių.
Ketvirta, Pirkimo techninėje specifikacijoje nustatyta 50 proc. išimtis dėl asmenims su negalia pritaikytų vietų, nepašalino Pirkimo dokumentų neaiškumo, kadangi transporto priemonės žemagrindiškumas ir jos pritaikymas neįgaliojo vežimėlio naudotojui nėra tapačios techninės kategorijos. Žemagrindiškumas apibūdina autobuso grindų konstrukciją, be laiptelių esančią keleivių erdvės dalį ir jos ryšį su durimis, o pritaikymas asmenims su negalia apima papildomus prieinamumo elementus – vietą neįgaliojo vežimėliui, įlaipinimo priemones, rampą ar keltuvą, ryšio įtaisus ir kitus specialius sprendinius. Taigi 50 proc. išimtis negalėjo būti aiškinama kaip leidimas likusią autobusų dalį siūlyti nežemagrindę, kadangi savarankiškas reikalavimas dėl visų autobusų žemagrindiškumo nebuvo pakeistas ar panaikintas.
Penkta, CA kėbulo kodo įtraukimas tik į Pirkimo dokumentų 2.1 priedo 1.3 punktą nepakeičiant Pirkimo techninės specifikacijos 10 punkto ir 43 punkto 2 lentelės 1.3 papunkčio sąlygų dar labiau sustiprino Pirkimo sąlygų prieštaringumą, kadangi vadovaujantis patikslintu Pirkimo dokumentų 2.1 priedu, tiekėjai galėjo pagrįstai siūlyti CA kėbulo kodą turinčias transporto priemones, tačiau pagal Pirkimo techninę specifikaciją, tokios transporto priemonės vis tiek galėjo būti pripažintos netinkamomis. Be to, CA kėbulo kodo įrašymas savaime nereiškia žemagrindiškumo reikalavimo atsisakymo, kadangi šis kodas nepatvirtina konkrečios transporto priemonės žemagrindės konstrukcijos ir žemagrindės dalies buvimo tarp ašių.
Šešta, Pirkimo sąlygų neišpildomumas pasireiškė ne tuo, kad rinkoje apskritai negalėtų egzistuoti nė viena atskirus reikalavimus atitinkanti transporto priemonė, bet tuo, kad nebuvo įmanoma visų Pirkimo dokumentuose nurodytų požymių taikyti kaip vienos nuoseklios, tarpusavyje suderintos ir vienodai patikrinamos reikalavimų visumos. Taigi, visi Perkančiosios organizacijos kaip priimtini nurodyti reikalavimai kumuliatyviai negalėjo būti išpildyti.
Pirmiau nurodytos aplinkybės patvirtina, kad Pirkimo sąlygų trūkumai egzistavo nuo pat pradžių, t. y. jau rengiant ir paskelbiant Pirkimo dokumentus. Vėlesni Perkančiosios organizacijos paaiškinimai, kad iki 50 proc. autobusų galėjo būti nežemagrindžiai, reiškė ne paskelbtų Pirkimo sąlygų paaiškinimą, o iš esmės naują jų turinio interpretaciją, kurios objektyviai nebuvo galima išvesti iš Pirkimo techninės specifikacijos sąlygų.
Atsižvelgiant į pirmiau išdėstytą, Tarnyba konstatuoja, kad Perkančioj organizacija Pirkimo Techninės specifikacijos 10 punkte, 43 punkto 2 lentelės 1.3 papunktyje ir Pirkimo dokumentų 2.1 priedo 1.3 punkte nesuformulavo aiškaus, tikslaus, tarpusavyje suderinto ir objektyviai patikrinamo techninio reikalavimo, todėl neturėjo galimybės visų tiekėjų pateiktų pasiūlymų vertinti pagal iš anksto aiškiai paskelbtą, vienodą ir objektyvų standartą bei įsigyti jos poreikius atitinkantį objektą. Minėtų sąlygų neaiškumas ir iškeltų reikalavimų neišpildomumas buvo pirminis, pačiuose Pirkimo dokumentuose užprogramuotas trūkumas, kurio negalima teisėtai pašalinti pasiūlymų vertinimo metu pasirinktinai netaikant tam tikrų reikalavimų arba suteikiant jiems iš anksto neišviešintą reikšmę, todėl tokios Pirkimo sąlygos neatitinka skaidrumo bei lygiateisiškumo principų, yra neaiškios ir dviprasmiškos bei nesudaro pagrindo pripažinti Tiekėjo pateiktą pasiūlymą atitinkančiu visus Pirkimo dokumentų reikalavimus, kaip to reikalauja Įstatymo 45 straipsnio 1 dalies 1 punktas.

	2. 
	Įstatymo 17 straipsnio 1 dalis[footnoteRef:56], 35 straipsnio 4 dalis[footnoteRef:57], 36 straipsnio 6 dalis[footnoteRef:58] [56:  „Perkančioji organizacija užtikrina, kad vykdant pirkimą būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų.“]  [57:  „Perkančioji organizacija pirkimo dokumentus rengia vadovaudamasi šio įstatymo nuostatomis. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia.“]  [58:  „<...> Tarptautinių pirkimų atveju negali būti daromi tokie esminiai pirkimo sąlygų pakeitimai, dėl kurių būtų buvę galima leisti dalyvauti kitiems kandidatams, negu iš pradžių atrinktiesiems, arba pirkimo procedūra būtų pritraukusi daugiau dalyvių.”] 


	Pagal Pirkimo bendrųjų sąlygų 2.7 punktą[footnoteRef:59], tiekėjai, teikdami pasiūlymus, turi vadovautis naujausia pirkimo dokumentų versija ir naujausiais pirkimo dokumentų paaiškinimais ir patikslinimais, tačiau, kaip matyti iš pirmiau aptarto, ir kaip nurodė[footnoteRef:60] pati Perkančioji organizacija, galimybę tiekėjams siūlyti CA kėbulo tipo autobusus ji suteikė patikslindama tik Pirkimo dokumentų 2.1 priedą. Pirkimo dokumentų 2.1 priedo 1.3 punktą pateikusi nauja redakcija, t. y. leidusi tiekėjams siūlyti CA kėbulo tipo transporto priemones, Perkančioji organizacija Pirkimo techninės specifikacijos bei Sutarties sąlygose paliko galioti sąlygą, neleidžiančią siūlyti pirmiau minėto kėbulo kodo, kuri sukėlė vidinį Pirkimo dokumentų prieštaravimą bei lėmė ne tik skaidrumo ir lygiateisiškumo principų pažeidimą, bet ir esminį Pirkimo sąlygų pakeitimą. [59:  „Jeigu perkančioji organizacija patikslina pirkimo dokumentus, naujesni pakeitimai turi pirmenybę prieš senesnius pakeitimus. Tiekėjai turi vadovautis naujausia, paskelbta pirkimo dokumentų versija ir naujausiais pirkimo dokumentų paaiškinimais patikslinimais.“]  [60:  Perkančiosios organizacijos 2026-06-01 raštas Nr. (33) (2.27.) SD-915.] 

Europos Sąjungos Teisingumo Teismas (toliau – ESTT) 2017 m. balandžio 5 d. sprendime byloje C-298/15 „Borta“ išaiškino, kad perkančioji organizacija po skelbimo apie pirkimą paskelbimo gali pakeisti pirkimo sąlygas tik tuo atveju, jeigu pakeitimai nėra tokie esminiai, kad galėtų pritraukti potencialių dalyvių, kurie pagal pradines pirkimo sąlygas nebūtų galėję pateikti pasiūlymo. Šis reikalavimas yra savarankiška vienodo požiūrio, nediskriminavimo ir skaidrumo principų laikymosi sąlyga.
Tarnyba nustatė, kad Perkančioji organizacija Pirkimo dokumentuose iš pradžių nustatė baigtinį maršrutus galinčių aptarnauti transporto priemonių kėbulo kodų sąrašą, į kurį CA kėbulo kodas nebuvo įtrauktas. Kėbulo kodų sąrašą CA kėbulo kodu Perkančioji organizacija papildė atsakydama į tiekėjo klausimą ir taip išplėtė Pirkime leidžiamų siūlyti transporto priemonių ratą. Dėl atlikto pakeitimo, Pirkime atsirado galimybė siūlyti transporto priemones, kurios pagal pradinę Pirkimo dokumentų redakciją neatitiko nustatyto reikalavimo, todėl negalėjo būti siūlomos.
CA kėbulo kodo įtraukimas negali būti laikomas vien Pirkimo dokumentų paaiškinimu, techninės klaidos ištaisymu ar redakcinio pobūdžio patikslinimu, kadangi šiuo pakeitimu buvo pakeistas techninio reikalavimo turinys ir palengvinta atitiktis Pirkimo sąlygoms – teisė dalyvauti Pirkime suteikta ir tiems tiekėjams, kurie turėjo CA kėbulo kodu pažymėtų transporto priemonių, tačiau neturėjo pradžioje leistų CE, CV, CU ar CW kėbulo kodus atitinkančių transporto priemonių. Minėtas pakeitimas taip pat galėjo lemti jau Pirkime dalyvaujančių tiekėjų sprendimą pakeisti pasiūlymų turinį.
Kasacinio teismo praktikoje pripažįstama[footnoteRef:61], kad pakeitus pirkimo sąlygą atitiktis reikalavimui palengvinama arba reikalavimo atsisakoma, de jure laikoma, jog toks pakeitimas gali pritraukti naujų dalyvių, kurių dalyvavimą ribojo pradinė pirkimo sąlygos redakcija, todėl neprivaloma nustatyti, kad po pakeitimo faktiškai atsirado naujų dalyvių, kadangi pakanka objektyvios galimybės, kad pakeista pirkimo sąlyga galėjo išplėsti potencialių tiekėjų ratą. [61:  LAT 2017 m. birželio 22 d. nutartis civilinėje byloje Nr. 3K-3-279-690/2017.] 

Taigi, Tarnyba sprendžia, kad atliktas Pirkimo dokumentų pakeitimas neatitinka pirmojo ESTT sprendime byloje C-298/15 „Borta“ nustatyto kriterijaus, pagal kurį pakeitimas negali būti toks esminis, kad galėtų pritraukti potencialių dalyvių, kurie nesant pakeitimo, nebūtų galėję pateikti pasiūlymo. Nustačius, kad pakeitimas išplėtė reikalavimus atitinkančių transporto priemonių ir potencialių tiekėjų ratą, šio pakeitimo teisėtumo negalėtų pagrįsti nei tinkamas jo paskelbimas, nei pasiūlymų pateikimo termino pratęsimas, kadangi „Borta“ sprendime nustatytos sąlygos yra kumuliatyvios, bent vienos iš jų nesilaikymas reiškia, kad pirkimo sąlygų pakeitimas nėra leidžiamas.
Tarnyba konstatuoja, kad Perkančioji organizacija po Pirkimo paskelbimo iš esmės pakeitusi techninius reikalavimus ir sudariusi galimybę Pirkime dalyvauti tiekėjams, kurie pagal pradines Pirkimo sąlygas nebūtų galėję pateikti Pirkimo dokumentuose nustatytus reikalavimus atitinkančio pasiūlymo, pažeidė iš vienodo požiūrio ir nediskriminavimo principų kylančią skaidrumo pareigą bei nesilaikė ESTT sprendime byloje C-298/15 „Borta“ nustatyto pirmojo pirkimo dokumentų keitimo kriterijaus. Nenutraukdama Pirkimo Perkančioji organizacija pažeidė imperatyvų Įstatymo 36 straipsnio 6 dalies reikalavimą, kadangi pagal neteisėtai pakeistas Pirkimo sąlygas Perkančioji organizacija negalėjo tęsti Pirkimo procedūrų ir turėjo jį nutraukti.
Tarnyba taip pat nustatė, kad Pirkimo komisija, 2025 m. gruodžio 31 d. protokolu Nr. VPK.E-186 patikslinusi Pirkimo dokumentų 2.1 priedo sąlygas, paliko galioti reikalavimą, kad minėtuose punktuose būtų įrašyta konkreti siūloma reikšmė, o taip pat ir paaiškinimą, jog šie punktai negali būti grindžiami nei tiekėjo, nei gamintojo deklaracijomis ir taip sukėlė Pirkimo dokumentų priešpriešą.
Be to, pažymėtina ir tai, kad tiek Pirkimo techninės specifikacijos, tiek Pirkimo dokumentų 2.1 priedo atitinkamose sąlygose nustatyta, kad maršrutus aptarnaujantys autobusai turi būti žemagrindžiai su žemagrinde dalimi tarp ašių, tačiau Sutarties projekto sąlygose, be kita ko, nurodyta, kad maršrutus aptarnaujantys autobusai turi būti žemagrindžiai ar su žemagrinde dalimi tarp ašių (pusiau žemagrindžiai).
Paminėtina ir tai, jog tiek pirmiau minėtose Pirkimo techninės specifikacijos sąlygose, tiek Pirkimo dokumentų 2.1 priedo 1.3 punkte numatyta, kad maršrutus turi aptarnauti „miesto ar priemiestinio tipo“ autobusai, tačiau Sutarties projekto sąlygų 4.1.1 papunktyje nurodyta, kad maršrutus turi aptarnauti „miesto tipo“ autobusai. Perkančiajai organizacijai paaiškinus, jog transporto priemonių kėbulo kodai buvo nustatyti pagal pirmiau minėtų Reikalavimų nuostatas, Tarnyba atkreipia dėmesį, kad pagal Reikalavimų 15 punktą, miesto[footnoteRef:62] ir priemiestiniai[footnoteRef:63] autobusai priklauso atskiroms M2 ir M3 klasių transporto priemonių grupėms, kurioms yra priskiriami atitinkami kėbulų kodai. Be to, nors Pirkimo dokumentuose nurodyta, kad maršrutus turi aptarnauti „miesto ar priemiestinio tipo“ autobusai, tačiau pagal nurodytus kėbulo kodus (CU, CV[footnoteRef:64] ir CW[footnoteRef:65]) matyti, kad šie kodai priklauso A ir B grupių mažiesiems autobusams. Priemiestinio tipo autobusams yra priskiriami CI bei CM kėbulo kodai, tačiau šie kėbulo kodai Pirkimo dokumentuose I etape nurodyti nebuvo. Taigi, Perkančiosios organizacijos parengti Pirkimo dokumentai yra tarpusavyje nederantys, neatitinkantys teisės aktais nustatytų transporto priemonių grupių bei šioms grupėms priskiriamų kėbulų kodų[footnoteRef:66], todėl yra neaiškūs, netikslūs ir dviprasmiški. [62:  „15.1. I grupės transporto priemonės (miesto autobusai) – transporto priemonės, kuriose telpa daugiau kaip 22 keleiviai, neįskaitant vairuotojo; jose sukonstruota erdvė stovintiems keleiviams sudaro pakankamai geras sąlygas dažnam keleivių judėjimui; <...>“.]  [63:  „15.2. II grupės transporto priemonės (priemiestiniai autobusai) – transporto priemonės, kuriose telpa daugiau kaip 22 keleiviai, neįskaitant vairuotojo; jos sukonstruotos sėdintiems keleiviams vežti, tačiau jų konstrukcija leidžia praėjimuose ir (arba) plote, kuris ne didesnis kaip dvi suporintos sėdimos vietos, vežti stovinčius keleivius; <...>“.]  [64:  „15.4. A grupės mažasis autobusas – transporto priemonės, kuriose telpa ne daugiau kaip 22 keleiviai, neįskaitant vairuotojo; jos suprojektuotos stovintiems ir sėdintiems keleiviams vežti; kėbulų kodai:
15.4.1. CU – vienaaukštis;
15.4.2. CV – žemagrindis vienaaukštis.“.]  [65:  „15.5. B grupės mažasis autobusas – transporto priemonė, kurioje telpa ne daugiau kaip 22 keleiviai, neskaitant vairuotojo, suprojektuota tik sėdintiems keleiviams vežti; kėbulo kodas CW – vienaaukštis;“.]  [66:  Motorinių transporto priemonių ir jų priekabų kategorijų ir klasių pagal konstrukciją reikalavimai, patvirtinti Lietuvos transporto saugos administracijos direktoriaus 2008 m. gruodžio 2 d. įsakymu Nr. 2B-479.] 

Kasacinio teismo yra išaiškinta, kad perkančiosios organizacijos, pirkimo dokumentuose nustatydamos pirkimo sąlygas, be kitų principų bei VPĮ nuostatų, turi nepažeisti skaidrumo principo (VPĮ 17 straipsnis), reiškiančio pirkimo sąlygų aiškumą, tikslumą, nedviprasmiškumą.[footnoteRef:67] Kasacinio teismo konstatuota, kad neaiškių, netikslių ir dviprasmiškų pirkimo dokumentų nuostatų nulemtų negatyvių padarinių rizika tenka pačiai perkančiajai organizacijai,[footnoteRef:68] kadangi toks aiškinimas svarbus viešųjų pirkimų principų – skaidrumo, lygiateisiškumo – laikymuisi, nes perkančiajai organizacijai nesuteikiant pakankamos ir aiškios, tikslios informacijos tiekėjams, nesilaikant savo paskelbtų konkurso sąlygų, šie principai pažeidžiami[footnoteRef:69]. [67:  LAT 2021 m. birželio 30 d. nutartis civilinėje byloje Nr. e3K-3-151-969/2021, 31 punktas.]  [68:  LAT 2007 m. lapkričio 16 d. nutartis civilinėje byloje Nr. 3K-3-502/2007.]  [69:  LAT 2011 m. gruodžio 9 d. nutartis civilinėje byloje Nr. 3K-3-498/2011.] 

Atsižvelgiant į pirmiau išdėstytą, Tarnyba vertina, kad Perkančioji organizacija parengė tarpusavyje nederančius, neaiškius ir dviprasmiškus Pirkimo dokumentus. Dėl skirtingų reikalavimų leistiniems kėbulo kodams, žemagrindiškumui ir autobusų tipui, tiekėjai negalėjo vienodai suprasti, kokios transporto priemonės yra priimtinos, o Perkančioji organizacija negalėjo objektyviai ir vienodai vertinti pasiūlymų. Vykdydama tarptautinį pirkimą, patikslindama / paaiškindama Pirkimo dokumentus, Perkančioji organizacija pakeitė Pirkimo sąlygų turinį taip, kad Pirkime galėjo dalyvauti daugiau tiekėjų, tačiau Pirkimo procedūrų nenutraukė ir tęsė jas vadovaudamasi atliktais pakeitimais. Tokiais veiksmais Perkančioji organizacija pažeidė Įstatymo 17 straipsnio 1 dalyje įtvirtintus skaidrumo ir lygiateisiškumo principus, 35 straipsnio 4 dalį bei 36 straipsnio 6 dalį.

		3. 
	Įstatymo 51 straipsnio 2 dalis[footnoteRef:70] [70:  „Perkančioji organizacija, reikalaudama, kad tiekėjas įrodytų, jog nėra šio įstatymo 46 straipsnio 1 ir 3 dalyse ir 6 dalies 2 punkte nustatytų pašalinimo pagrindų, kaip pakankamą įrodymą priima teismo, valstybės įmonės Registrų centro ar kitos kompetentingos institucijos išduotą dokumentą. Tiekėjas nurodytoms aplinkybėms įrodyti gali pateikti valstybės įmonės Registrų centro Lietuvos Respublikos Vyriausybės nustatyta tvarka išduotą dokumentą, patvirtinantį jungtinius kompetentingų institucijų tvarkomus duomenis.“] 


	Iš CVP IS vertintų dokumentų Tarnyba nustatė, kad Tiekėjas turi Valdybą, kurią sudaro trys nariai: L. S., M. P. ir E. S. Tarnyba taip pat nustatė, kad Perkančioji organizacija nereikalavo, jog Tiekėjas pateiktų duomenis, kad minėti Valdybos nariai neturi Įstatymo 46 straipsnio 1 dalyje nustatytų pašalinimo pagrindų. Nepareikalavusi, kad Tiekėjo valdymo organai, t. y. Valdyba, pateiktų pašalinimo pagrindų nebuvimą įrodančius dokumentus, Pirkimo komisija neturėjo pagrindo konstatuoti, kad Tiekėjas atitinka Įstatymo 46 straipsnio 1 dalyje bei EBVPD formos lentelės (Pirkimo dokumentų 3 priedas) 1 punkte nustatytą reikalavimą dėl pašalinimo pagrindų nebuvimo. Tarnyba konstatuoja, kad Perkančioji organizacija, nepareikalavusi Tiekėjo Valdybos narių pašalinimo pagrindų nebuvimą patvirtinančių dokumentų, neturėjo pakankamo pagrindo įsitikinti, kad nėra Įstatymo 46 straipsnio 1 dalyje nustatytų pašalinimo pagrindų. Tokiais veiksmais Perkančioji organizacija pažeidė Įstatymo 51 straipsnio 2 dalį.




	4. 
	Skelbimų rengimo ir išsiuntimo skelbti Centrinės viešųjų pirkimų informacinės sistemos priemonėmis tvarkos aprašo, patvirtinto Tarnybos direktoriaus 2024 m. lapkričio 29 d. įsakymu Nr. 1S-190[footnoteRef:71], 13 punktas[footnoteRef:72] [71:  2025 m. gruodžio 12 d. įsakymo Nr. 1S-192 redakcija.]  [72:  „Pirkimo vykdytojas, prieš užpildydamas skelbimą apie pirkimą, CVP IS skiltyje „Vidiniai dokumentai“ (joje pateikiama informacija nėra viešai prieinama) privalo įkelti dokumentą, kuriame būtų nurodyta kaina arba sąnaudos, kurios bus naudojamos vertinant, ar pasiūlyme nurodyta kaina ar sąnaudos nėra per didelės, pirkimo vykdytojui nepriimtinos. Prireikus patikslinti informaciją, įkeliamas papildomas dokumentas. Anksčiau įkelto dokumento turinys nekeičiamas, dokumentas iš CVP IS nešalinamas. Jei pirkimas skaidomas į dalis, tokia informacija pateikiama dėl kiekvienos pirkimo dalies atskirai. Šio punkto nuostatos netaikomos, jeigu informaciją apie kainą ar sąnaudas pirkimo vykdytojas pateikia viešai skelbiamuose pirkimo dokumentuose.“] 


	Vertinimo metu Tarnyba taip pat nustatė, kad Pirkimo dokumentuose[footnoteRef:73] Perkančioji organizacija nenurodė Pirkimui nustatytos lėšų sumos, todėl CVP IS skiltyje „Vidiniai dokumentai“ Perkančioji organizacija turėjo įkelti dokumentą, kuriame būtų nurodyta Perkančiajai organizacijai priimtina kaina, tačiau pirmiau minėtas dokumentas nebuvo įkeltas.[footnoteRef:74]  [73:  Pirkimo dokumentai patvirtinti 2025 m. balandžio 28 d. protokolu Nr. VPK.E-55.]  [74:  Patvirtintas Tarnybos direktoriaus 2024 m. lapkričio 29 d. įsakymu Nr. 1S-190 „Dėl Skelbimų rengimo ir siuntimo skelbti Centrinės viešųjų pirkimų informacinės sistemos priemonėmis tvarkos aprašo patvirtinimo“.] 

Atsižvelgiant į pirmiau išdėstytą, konstatuotina, kad Perkančioji organizacija į CVP IS „Vidiniai dokumentai“ neįkėlusi dokumento, kuriame būtų nurodyta Perkančiajai organizacijai priimtina Pirkimo kaina, pažeidė Skelbimų rengimo ir išsiuntimo skelbti Centrinės viešųjų pirkimų informacinės sistemos priemonėmis tvarkos aprašo, patvirtinto Tarnybos direktoriaus 2024 m. lapkričio 29 d. įsakymu Nr. 1S-190, 13 punktą.



IV dalis. Sprendimas

	Atsižvelgdama į šioje vertinimo išvadoje konstatuotus pažeidimus[footnoteRef:75], vadovaudamasi Įstatymo 95 straipsnio 2 dalies 6 punktu, Tarnyba įpareigoja Vilkaviškio rajono savivaldybės administraciją: [75:  Tarnybai papildomai įvertinus ir Perkančiosios organizacijos 2026-07-24 rašte Nr. (33) (2.27.) SD-1259 išdėstytus argumentus.] 

1. nutraukti viešojo pirkimo „Keleivių vežimo reguliariais reisais vietinio (miesto ir priemiestinio) susisiekimo autobusų maršrutais paslaugos“ procedūras;
1. per 3 d. d. nuo išvados apskundimo termino pabaigos informuoti Tarnybą apie įpareigojimo įvykdymą, pateikiant tai pagrindžiančius dokumentus.
[bookmark: _Hlk69577266][bookmark: _Hlk69577353]Perkančioji organizacija, nesutikusi su Tarnybos įpareigojimu, gali apskųsti šį administracinį sprendimą per 1 (vieną) mėnesį nuo jo gavimo dienos. Vadovaujantis Lietuvos Respublikos administracinių bylų teisenos įstatymu ir Lietuvos Respublikos ikiteisminio administracinių ginčų nagrinėjimo tvarkos įstatymu, skundai paduodami Lietuvos administracinių ginčų komisijai (A. Goštauto g. 12-100, 01108 Vilnius) ar Vilniaus apygardos administraciniam teismui (Žygimantų g. 2, 01102 Vilnius).

